Dit is moeilik om te glo, maar dit is al weer daardie tyd van die jaar, en dit is my voorreg om te besin oor ons prestasie in 2009 en om enkele perspektiewe oor 2009 én 2010 met u te deel.
Lees meer in hierdie nuusbrief oor:
-HOKK oudit 2009
-Hoogtepunte van die jaar
-Samesmelting (uiteindelik) voltooi!
-Die pad vorentoe
-Dank aan personeel
HOKK oudit 2009
Behalwe vir die gedrewe poging om die kernbesigheid van die NWU verder uit te bou, was die institusionele oudit deur die Hoëronderwyskwaliteitskomitee (HOKK) in Maart 2009 waarskynlik die belangrikste gebeurtenis van 2009. Ons wag nog vir die finale verslag, maar dis duidelik dat ons rede het om trots te wees op die manier waarop die oudit hanteer is. In hul mondelinge nabetragtingsessie het die paneel duidelik laat blyk dat hulle baie optimisties is dat die NWU strategieë en gehalteversekeringsmeganismes in plek gestel het wat sal verseker dat ons ons doelwitte sal bereik om 'n selfs meer deurslaggewende rol in die hoëronderwyslandskap te speel.
Kgosi Leruo Tshekedi Molotlegi, Koning van die Koninklike Bafokeng-stam, is op 17 September 2009 tydens 'n prestige-geleentheid as die tweede Kanselier van die Noordwes-Universiteit ingehuldig.
Die Universiteit is vir die derde jaar in 'n ry deur PricewaterhouseCoopers as die bes-korporatief bestuurde universiteit in Suid-Afrika aangewys.
Wat die kernbesigheid betref, sal enige terugblik op 2009 beslis oorwegend positief wees. In die lig van die NWU se uitstekende prestasie t.o.v. ons kernbesigheid in 2008 kan ons voortgaan om op daardie stewige grondslag voort te bou. Oor onderrig-leer moet gesê word dat ons nog wag vir meer duidelikheid oor die vlak van die eerste groep studente wat die Nasionale Senior Sertifikaat behaal het - wat moontlik 'n negatiewe uitwerking op ons voorgraadse slaagsyfer kan hê. Ek sal vroeg in 2010 kan terugvoer gee hieroor. Betreffende navorsing lyk dit of ons 2008 se uitstekende uitsette ten minste sal kan ewenaar - en dit op al drie kampusse. Die enigste teleurstellende elemente van die 2008-uitslae - minder meestersgrade en PhD's - kan moontlik verbetering toon in 2009.
In 2009 het ons ononderbroke akademiese aktiwiteite en stabiliteit op al ons kampusse ervaar. Op die Mafikengkampus (waar verlede jaar probleme ondervind is) kan dit toegeskryf word aan die klem op die verbetering van kommunikasie en verhoudinge met alle belanghebbendes, veral die studente.
Alle belanghebbendes het aandag gegee aan kwessies rondom transformasie en sosiale kohesie. Dankie aan alle personeel wat die industriële teater-sessies bygewoon het en wat deelgeneem het aan die derde oudit oor sosiale kohesie. Die Bestuur, en die Raad in die besonder, sal voortgaan om aandag te gee aan hierdie belangrike kwessies. Terwyl die NWU binnekort sy sesde "verjaarsdag" vier, was die Potchefstroomkampus in September vanjaar reeds 140 jaar oud.
Ten spyte van die ekonomiese resessie lyk dit asof ons die finansiële jaar weereens met 'n redelike surplus gaan afsluit. Daarbenewens het die NWU (vir die eerste keer sedert die middel 90's) 'n substansiële bedrag (R212m) van die Departement van Hoër Onderwys en Opleiding (DHOO) ontvang met die oog op infrastruktuurbefondsing vir die tydperk 2010-2012. Ingevolge die ooreenkoms met die DHOO gaan ons uit eie fondse ongeveer R60m by hierdie bedrag voeg. Ek beoog om in die eerste nuusbrief van 2010 meer inligting te verskaf oor die aanwending van hierdie fondse. In 2009 is weereens goeie vordering gemaak wat betref regstelling ten opsigte van geboue en fasiliteite en infrastruktuurontwikkelings op al ons kampusse.
Na afloop van diepgaande besprekings in CARS (C_coordination/koördinering; A=alignment/belyning; R=rationalisation/rasionalisering] gedurende die afgelope twee jaar moes die spesifieke voorgraadse programme, kurrikulums en modules voorgelê word aan die Institusionele Komitee vir Akademiese Standaarde (IKAS) vir formele goedkeuring teen Junie 2009 met die oog op die implementering van hierdie programme in 2010 (volle implementering sal onmiddellik geskied).
Met die formele gedeelte op voorgraadse vlak reeds afgehandel, is die fakulteite nou besig met die finalisering van hul gedetailleerde planne vir die implementeringsproses en werk hulle aan die belangrike kwessie van kommunikasie met studente. Die moontlike regsimplikasies word ook in gedagte gehou, met die klem daarop om studente nie in die proses te benadeel nie. Dit sal eenmalige aksies insluit, soos addisionele assesseringsgeleenthede en deeglike voorligting oor kurrikulumsamestelling aan studente wat modules neem wat besig is om uitgefaseer te word.
Die volgende beginsels/vertrekpunte word gebruik om die proses te ondersteun en om die verwagte probleme te voorkom: Die wysigings aan programme en kurrikulums as gevolg van die belyningsproses mag onder geen omstandighede 'n student se studieprogram uitrek of duurder maak nie.
Die nodige buigsaamheid en regverdigheid sal tydens kurrikulumhersieningsprosesse aan die dag gelê word om te verseker dat die studietydperk van studente nie verleng word suiwer as gevolg van die belyningsproses nie (terwyl daar seker gemaak moet word dat die vereiste uitkomste wel behaal word).
Module-eienaars sal daarvoor verantwoordelik wees om te verseker dat volledige inligting oor veranderings in modulekodes, die vervanging van modules deur ander modules, of enige ander wysigings aan die kurrikulums van programme wat studente raak wyd beskikbaar gestel word tesame met finale besluite wat 'n invloed sou kon hê op kurrikulumhersiening. Met hierdie doel voor oë sal 'n volledige lys name en kodes van bestaande modules gekoppel aan nuwe modules (name en kodes) beskikbaar gestel word aan studente vir gebruik gedurende die tydperk van kurrikulumhersiening.
Dit is programeienaars se verantwoordelikheid om studente betyds in te lig oor programme wat vanaf 2010 uitgefaseer word - asook oor die hantering van alternatiewe.
Waar modules uitgefaseer word, sal herevalueringsgeleenthede geskep word vir studente wat nie sodanige modules in die eerste en tweede semesters van 2009 voltooi het nie - ten einde 'n gladde oorgang na die nuwe program/kurrikulum te verseker sonder dat ekstra tyd of uitgawes met betrekking tot die program/kurrikulum op die hals gehaal word.
Sodra oorleg gepleeg is oor hul programme/kurrikulums vir 2010, en dit gefinaliseer is, sal studente 'n verklaring moet onderteken dat hulle die wysigings verstaan en aanvaar.
Vir 2010 bly die fokus op die monitering van die implementering van die voorgraadse programbelyning wat alle fasette aanbetref. Daarna sal voortgegaan word met nagraadse programbelyning in ooreenstemming met die HOKR.
Samesmelting (uiteindelik) voltooi!
Die NWU het in die afgelope ses jaar gevorder van 'n saamgesmelte instelling na een van die toonaangewende universiteite in die land. Die onlangse konferensie oor samesmeltings wat deur die Tshwane Universiteit van Tegnologie aangebied is, het weereens gewys dat die NWU die sektor ver vooruit is wat betref kernbesigheid, stelsels en prosesse. Dit is interessant dat die NWU die enigste instelling was wat statistiek verskaf het oor suksesse van die samesmelting (insluitende voorgraadse slaagsyfers, navorsingsuitsette, innovasie-aktiwiteite en finansiële stabiliteit) vir die Mail and Guardian se bylaag oor hoër onderwys wat gelyklopend met die konferensie verskyn het. Ons het
ook 'n laaste vergadering gehad met die Departement van Hoër Onderwys en Opleiding se Samesmeltingseenheid. Ek is bly om te kan berig dat die amptenare - wat aan die Minister gaan verslag doen - oor die algemeen uiters tevrede wat met die suksesse wat tot dusver behaal is.
Die besonderhede van die 2009-studente-inskrywings is soos volg (met slegs die afstandkomponent wat nog sal afkom):
* Hierdie is voorlopige syfers: nie alle Verdere Onderwysersopleiding-studente is noodwendig aktief nie omdat hulle sou kon verkies om nie vanjaar eksamen te skryf nie. Intussen moes alle instellings hul inskrywingsplanne tot en met 2013 aan die DHOO voorlê. Met betrekking tot kontakstudente het die NWU matige groei getoon tydens die samesmeltingsfase. Tussen nou en 2013 behoort 'n gemiddelde groeikoers van 4,8% per jaar behaal te word. Ten opsigte van afstandsonderrig (Voortgesette Onderwysersopleiding) oorskry die aansoeke die toegelate studentetalle, en sal ons nuwe teikens met die DHOO moet beding (om en by 20 000 studente).
As ons vorentoe kyk na 2010 staan die volgende sake uit:
Institusionele plan 2010-2012 Die 2010-2012 Institusionele Plan is deur die Raad goedgekeur. Dit is ons gebruik om vir onsself teikens te stel en na te streef; die Bestuur is gevolglik in die proses om prestasieooreenkomste vir 2010 te finaliseer. In 2010 beoog die Institusionele Bestuur om in die besonder op die volgende intervensies te fokus:
Finaliseer en internaliseer 'n transformasiehandves; ontwikkel en ontplooi 'n veldtog vir die bevordering van transformasie en sosiale kohesie teen Junie 2010.
Implementeer die handelsmerkessensie en handelsmerkposisionering van die NWU regoor die instelling om 'n gedeelde handelsmerkervaring op 'n deurlopende basis te bewerkstellig, en verbeter en belyn belanghebberbestuur (veral m.b.t. die regering) en -verhoudinge buite sowel as binne die instelling.
Verfyn die parameters vir 'n langtermynontwikkelingstrajek vir elke kampus, met inbegrip van diversiteit, PKM, politieke, ekonomies en maatskaplike behoeftes.
Verbeter die gehalte van onderrig-leer op 'n deurlopende basis.
Finaliseer programbelyning op alle vlakke op al drie kampusse ten einde gehalte te verbeter.
Bevorder studente se bereidheid om toegang op 'n buigsame en verantwoordelike wyse te verbeter.
Finaliseer 'n raamwerk vir innoverende leer in die konteks van die oop en afstandsleermodel as 'n afleweringsmodus, en verbeter die deelnamekoers.
Stuit die afname in die aantal PhD- en meestersgraadstudente, en draai die situasie om.
Maak werk van die gehaltebestuursgapings wat in die 2009 Institusionele Oudit deur die HOKK geïdentifiseer is - in ooreenstemming met die betrokke projekplan en die HOKK se formele ouditterugvoer.
Normering: Ontwikkel en bepaal breë kategorieë van akademiese personeel/ondersteuningspersoneel-ratio's teen Junie 2010.
Programbelyning Die fokus bly steeds op die monitering van die implementering van die voorgraadse programbelyning wat alle fasette aanbetref. Daarna sal voortgegaan word met nagraadse programbelyning in ooreenstemming met die HOKR. Die FIFA-wêreldbeker Die FIFA-wêreldbeker het reeds 'n impak op ons beplanning. Ons sal ekstra hard moet werk om seker te maak dat ons alle verpligtinge nakom. Ons behoort binnekort te verneem of die Spaanse span gaan gebruik maak van die Hoëprestasie-instituut se fasiliteite en akkommodasie op die Potchefstroomkampus. Indien wel, sal dit baie positief vir die hele NWU wees. Daar is ook 'n kans (hoewel gering) dat akkommodasie op die Mafikeng- en Vaaldriehoekkampus gebruik kan word vir FIFA 2010.
Ons gaan ook twee nuwe kampusrektore hê in 2010. Professor Herman van Schalkwyk, tans Dekaan van die Fakulteit Natuur- en Landbouwetenskappe by die Universiteit van die Vrystaat, is vir 'n termyn van ses jaar aangestel as nuwe Rektor van die Potchefstroomkampus. Professor Thanyani Mariba, tans Dekaan van die Fakulteit Gesondheidswetenskappe aan die Universiteit van Pretoria, is aangestel as nuwe Rektor van die Vaaldriehoekkampus. In sy geval net vir 'n vyfjaartermyn aangesien hy reeds oor vyf jaar aftreeouderdom bereik.
Met die proses van die aanstelling van nuwe kampusrektore is die NWU in wese besig om die postsamesmeltingsfase te betree. Ons neem afskeid van die eerste senior lede van die bestuur wat die samesmelting maak werk het en ons kry twee nuwe leiers wat nie van die begin af betrokke was nie. Dit sal noodwendig lei tot nuwe idees en innovasie, iets wat ons as universiteit sterk onderskryf deur ons slagspreuk "Innovasie deur diversiteit". Ek wil van die geleentheid gebruik maak om alle personeellede te bedank wat aan die einde van die jaar gaan aftree - maar proff. Annette Combrink en Piet Prinsloo in die besonder, sowel as dr Maarten Venter, Uitvoerende Adviseur - vir die rol wat hulle gespeel het om die NWU een van die beste universiteite in die land te maak.
Dank aan personeel
Kollegas, laat ek ook sommer die kans gebruik om u te bedank vir al die harde werk van die laaste aantal jare.
As blyk van ons waardering het die Bestuur met die volle steun van die Raad besluit om ex gratia-verlof aan alle personeel toe te staan gedurende die 2010-sokkerwêreldbeker vir die tydperk van 28 Junie tot 9 Julie. In gevalle waar noodsaaklike dienste gelewer moet word, sal die verlofekwivalente (10 werksdae) in kontant uitbetaal word. Diesulke persone moet deur hul lynbestuurder geïdentifiseer word en dan deur die onderskeie IB-lede bevestig word.
Op 'n persoonlike noot: My tweejaartermyn as HESA-voorsitter is iets van die verlede. In 2010 behoort ek dus meer tyd te hê om op die NWU se kernbesigheid te fokus. My voorsitterskap van die Association of Commonwealth Universities (ACU) sal gelukkig nie dieselfde eise aan my tyd stel as wat die afgelope twee jaar met HESA die geval was nie. Ons missie om 'n gebalanseerde onderrig-leer- en
navorsingsuniversiteit te word, en ons kundigheid op 'n innoverende manier te implementeer, is binne bereik. Ons strategie om op ons kernbesigheid te fokus terwyl ons volhoubare transformasie nastreef, het ook vrugte afgewerp - soos wat duidelik blyk uit die nasionale erkenning wat ons in die afgelope twee jaar gekry het.
In die volgende vyf jaar behoort ons die regte balans tussen onderrig-leer en navorsing te bewerkstellig. In 2008 het ons 'n voorgraadse sukseskoers van 81,2% bereik, maar ons wil verder daarop voortbou. Ons gepubliseerde artikelekwivalente het verbeter vanaf 275 in 2004 tot 512 in 2008, maar daar moet nóg meer gedoen word met betrekking tot navorsingsproduktiwiteit. Die feit dat 11% van akademiese personeel oor NNS-graderings beskik, bied 'n goeie grondslag hiervoor. Wat gehalte en doeltreffendheid aanbetref, is daar altyd ruimte vir verbetering. Met betrekking tot transformasie sal die regstel-proses verdere momentum kry op die Mafikeng- en Vaaldriehoekkampus. Dit sluit in infrastruktuur, die studente-ervaring en gelykheid van akademiese uitsette. Die bereiking van groter diversiteit in die personeel se demografie bly 'n uitdaging wat met ywer aangepak sal moet word.
Ons betree ook 'n nuwe era wat betref gemeenskapsbetrokkenheid en internasionalisering. Dit is duidelik dat 2010 (weereens) 'n jaar vol uitdagings gaan wees... Terug na bo
Geniet die ruskansie saam met u geliefdes; ek hoop u kry genoeg kans om u kragte op te bou vir al die nogal aansienlike uitdagings van 2010!
THEUNS ELOFF Visekanselier Stuur asseblief enige nuus, voorstelle, kommentaar of inligting vir hierdie nuusbrief aan Gloria Edwards Kliek hier om die Engelse weergawe te lees